O grădină zoologică din China este acuzată că a pictat câini în alb și negru pentru a-i păcăli pe vizitatori că sunt urși panda, taxându-i pe oameni ca pentru o nouă atracție.
Postările pe rețelele sociale arată cum Grădina Zoologică din Taizhou a promovat o nouă expoziție cu urși panda pe 1 mai, iar vizitatorii au fost taxați și cu 20 de yuani (2,60 euro) pentru a vedea noua atracție, scrie Sky News, citat de stirileprotv.ro.
Cei care s-au dus la grădina zoologică respectivă au descoperit, însă, rapid că urșii panda erau, de fapt, câini chow chow - o rasă cunoscută pentru blana sa foarte groasă, specifică nordului Chinei - care au fost vopsiți pentru a semăna cu panda.
Taizhou Zoo in Jiangsu Province dyed two chow chow puppies black and white and promoted them as so-called “panda dogs.” pic.twitter.com/Jo7q1dBzZJ
— Shanghai Daily (@shanghaidaily) May 5, 2024
Potrivit publicației de stat chineze The Global Times, autoritățile sesizate au spus că "inevitabil, vizitatorii se vor simți dezamăgiți și înșelați când vor descoperi adevărul" despre expoziție.
Însă un lucrător de la grădina zoologică a negat acuzațiile de publicitate falsă și a declarat luni, 6 mai, pentru presa chineză: "Acesta este doar o nouă prezentare pe care o oferim vizitatorilor. Nu percepem taxe suplimentare. Formularea care prezintă câini chow chow este corectă și descrie exact ceea ce sunt, așa că nu ne înșelăm vizitatorii".
Nu este prima dată când o grădină zoologică chineză este acuzată că falsifică animale: în 2023, grădina zoologică din Hangzhou a negat afirmațiile că unii dintre urșii săi erau oameni îmbrăcați în costume.